Na temelju članaka 19. i 35. *Zakona o lokalnoj i područnoj (regionalnoj) samoupravi* (Narodne novine br. 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.), te članka 33. *Statuta Grada Velike Gorice* (Službeni glasnik Grada Velike Gorice br. 1/21.) Gradsko vijeće Grada Velike Gorice na svojoj \_\_\_\_\_. sjednici održanoj \_\_\_\_\_\_ 2025. donijelo je

**PROGRAM**

**mjera osiguravanja specijalističke zdravstvene zaštite na području Grada Velike Gorice**

**I. UVOD**

*Zakon o zdravstvenoj zaštiti* utvrđuje da jedinica lokalne samouprave može osigurati sredstva za zdravstvenu zaštitu stanovnika na svom području iznad standarda utvrđenih obveznim zdravstvenim osiguranjem. Također je dana mogućnost osiguranja sredstava u svrhu poticanja zdravstvenih radnika za rad, na svom području, radi popunjavanja mreže javne zdravstvene službe.

Grad Velika Gorica trenutačno se suočava s problemom nedostatka doktora medicine specijalista pedijatrije zaposlenih na neodređeno vrijeme u specijalističkim ordinacijama za zdravstvenu zaštitu predškolske djece u Domu zdravlja Zagrebačke županije-Ispostava Velika Gorica.

Zbog nedostatka specijalista pedijatrije upitno je osiguranje kontinuiteta i dostupnosti specijalističke zdravstvene zaštite predškolske djece na području Grada Velike Gorice te prijeti opasnost nemogućnosti njenog daljnjeg osiguravanja.

**II. CILJEVI PROGRAMA**

Mjere propisane ovim Programom usmjerene su na zapošljavanje doktora medicine specijalista pedijatrije na neodređeno, puno radno vrijeme te zadržavanje u radnom odnosu liječnika koji pružaju zdravstvene usluge u pedijatrijskim ordinacijama u Domu zdravlja Zagrebačke županije-Ispostava Velika Gorica ili obavljaju privatnu praksu u pedijatrijskim ordinacijama u zakupu Doma zdravlja Zagrebačke županije- Ispostava Velika Gorica, a s ciljem osiguranja dostupnosti i kontinuiteta zdravstvene zaštite predškolske djece na području Grada Velike Gorice.

**III. KORISNICI PROGRAMA**

Pravo na korištenje mjera iz ovog Programa mogu ostvariti doktori medicine specijalisti pedijatrije koji rade u specijalističkim ordinacijama u sklopu Doma zdravlja Zagrebačke županije-Ispostava Velika Gorica te liječnici koji obavljanju privatnu praksu u pedijatrijskim ordinacijama u zakupu Doma zdravlja Zagrebačke županije-Ispostava Velika Gorica i to na način i pod uvjetima propisanima ovim Programom.

**IV. MJERE**

1. **Namjenska potpora**

1.1**. Korisnik mjere**

Korisnici mjere su doktori medicine specijalisti pedijatrije koji rade u specijalističkim ordinacijama u sklopu Doma zdravlja Zagrebačke županije-Ispostava Velika Gorica i liječnici koji obavljanju privatnu praksu u pedijatrijskim ordinacijama u zakupu Doma zdravlja Zagrebačke županije-Ispostava Velika Gorica i to na način i pod uvjetima propisanima ovim Programom.

**1.2. Iznos namjenske potpore**

Iznos namjenske potpore određuje se za puno radno vrijeme u neto mjesečnom iznosu od 1.200,00 eura za svakog doktora medicine specijalista pedijatrije, a za nepuno radno vrijeme u neto mjesečnom iznosu od 600,00 eura.

**1.3**. **Način podnošenja zahtjeva za ostvarivanje prava na namjensku potporu**

Zahtjev za ostvarivanje prava na namjensku potporu podnosi se zasebno u svakoj kalendarskoj godini Gradu Velika Gorica na način i u rokovima propisanima javnim pozivom koji se objavljuje sukladno ovom Programu (u daljnjem tekstu: Javni poziv).

**1.4. Dokumentacija koja se prilaže zahtjevu za ostvarivanje prava na namjensku potporu**

Zahtjevu za ostvarivanje prava na namjensku potporu prilaže se obavezno sljedeća dokumentacija:

* preslika ugovora o radu na neodređeno vrijeme za radno mjesto doktora medicine specijalista pedijatriji odnosno Rješenje Ministarstva nadležnog za zdravstvo kojim se utvrđuje da su ispunjeni uvjeti za obavljanje privatne prakse u pedijatrijskoj ordinaciji te kojim je utvrđen dan kojim će zdravstveni radnik započeti obavljati privatnu praksu
* dokaz da se privatna praksa obavlja u pedijatrijskoj ordinaciji u zakupu Doma zdravlja Zagrebačke županije-Ispostava Velika Gorica
* potvrda o radnopravnom statusu osiguranika koju izdaje Hrvatski zavod za mirovinsko osiguranje (ne starija od 30 dana od dana podnošenja zahtjeva)
* preslika osobne iskaznice
* druga dokumentacija propisana Javnim pozivom.

**1.5. Javni poziv**

Javni poziv objavljuje gradonačelnik Grada Grad Velika Gorica u pravilu početkom godine za svaku kalendarsku godinu. Javni poziv moguće je raspisati i tijekom godine.

Javni poziv objavljuje se na službenoj mrežnoj stranici Grada Velike Gorice [www.gorica.hr](http://www.gorica.hr)

Javnim pozivom propisuju se:

* uvjeti za ostvarivanje prava na namjensku potporu sukladno ovom Programu
* način i rokovi podnošenja zahtjeva za ostvarivanje prava na namjensku potporu
* dokumentacija koja se prilaže zahtjevu za ostvarivanje prava na namjensku potporu
* način pregleda i ocjene zahtjeva za ostvarivanje prava na namjensku potporu
* odredbe vezane uz sklapanje i provedbu ugovora o dodjeli namjenske potpore
* rokovi i način dokazivanja ispunjenja obveza korisnika namjensku potporu
* i druge potrebne informacije.

**1.6.** **Pregled zahtjeva i donošenje odluke o isplati namjenske potpore**

Pregled i ocjenu zahtjeva za isplatu namjenske potpore obavlja povjerenstvo koje imenuje gradonačelnik (u daljnjem tekstu: Povjerenstvo).

Povjerenstvo prilikom pregleda i ocjene zahtjeva za isplatu namjenske potpore utvrđuje sljedeće:

* je li zahtjev podnesen na način i u roku propisanom Javnim pozivom
* je li zahtjev podnio ovlašteni podnositelj zahtjeva
* je li zahtjevu priložena sva propisana dokumentacija
* jesu li ispunjeni svi uvjeti za priznavanje prava na namjenska potpora propisani Javnim pozivom i ovim Programom.

Odluku o isplati namjenske potpore donosi gradonačelnik na prijedlog Povjerenstva.

**1.7**. **Sklapanje ugovora o dodjeli namjenske potpore**

Doktor medicine specijalist pedijatrije kojem je odlukom gradonačelnika priznato pravo na namjensku potporu dužan je sklopiti s Gradom Velika Gorica ugovor o dodjeli namjenske potpore na način i u roku određenom Javnim pozivom, u suprotnom će se smatrati da je odustao od svog zahtjeva.

Doktor medicine specijalist pedijatrije koji sklopi s Gradom Velika Gorica ugovor o dodjeli namjenske potpore smatra se korisnikom namjenske potpore u smislu ovog Programa.

**1.8.** **Obveze korisnika namjenska potpora**

Korisnik namjenske potpore obvezan je ostati bez prekida raditi u specijalističkoj ordinaciji do kraja razdoblja naznačenog u Javnom pozivu za kojeg je ostvario pravo na namjensku potporu.

Korisnik namjenske potpore u svrhu dokazivanja ispunjenja navedene obveze dužan je Gradu dostaviti službenu dokumentaciju iz koje je vidljivo ispunjenje navedene obveze i to u roku i na način kako je utvrđeno Javnim pozivom i ugovorom o dodjeli namjenska potpore.

Iznimno, korisnik namjenske potpore koji tijekom trajanja ugovora prekida rad zbog odlaska u mirovinu ostvaruje pravo na namjensku potporu za mjesece u kojima je radio, uz uvjet da je radio u specijalističkoj ordinaciji u Velikoj Gorici najmanje 24 mjeseca prije sklapanja Ugovora o korištenju namjenske potpore.

Korisnik namjenske potpore kojemu je rad prestao prije isteka Ugovora kojim ostvaruje pravo na namjensku potporu, obvezuje se vratiti Gradu Velikoj Gorici do tada isplaćeni iznos na ime namjenske potpore.

Za potrebe osiguranja povrata isplaćene namjenske potpore, u slučaju neispunjenja obveza iz ove točke Programa, korisnik namjenske potpore dužan je nakon sklapanja Ugovora o dodjeli namjesnike potpore, a prije isplate prvog dijela namjenske potpore, predati Gradu Velika Gorica bjanko zadužnicu u visini jednomjesečne dodjele sredstva ovjerenu kod javnog bilježnika.

Krajnji rok za dostavu bjanko zadužnice odredit će se Javnim pozivom i ugovorom.

**1.9**. **Isplata namjenske potpore**

Namjenska potpora isplaćuje se na račun korisnika namjenske potpore, a temeljem sklopljenog ugovora o dodjeli namjenske potpore te pod uvjetom dostave bjanko zadužnice iz točke 1.8. ovog Programa.

Grad Velika Gorica ima pravo tijekom trajanja ugovora zatražiti od korisnika namjenske potpore dostavu ažurirane dokumentacije iz koje je vidljivo trajanje rada za koji je ostvareno pravo na namjensku potporu.

Grad Velika Gorica ima pravo obustaviti isplatu namjenske potpore u slučaju prekida/promjena u radu korisnika namjenske potpore.

**V**. **ZAVRŠNE ODREDBE**

Sredstva za provedbu ovog Programa osiguravaju se u Proračunu Grada Velika Gorice.

Ovaj Program stupa na snagu prvog dana nakon objave u Službenom glasniku Grada Velike Gorice.

**KLASA: PREDSJEDNIK**

**URBROJ: GRADSKOG VIJEĆA**

**Velika Gorica; Darko Bekić**